അഫ്ഗാനിസ്ഥാനിലെ പൈതൃക സ്മാരകങ്ങള് സംരംക്ഷിക്കണമെന്ന് താലിബാനോട് യുനെസ്കോ കാബൂള് : അഫ്ഗാനിസ്ഥാനിലെ സാംസ്കാരിക പൈതൃക സ്മാരകങ്ങള് സംരക്ഷിക്കണമെന്ന് താലിബാനോട് യുണൈറ്റഡ് നേഷന്സ് എഡ്യൂക്കേഷന് സയന്റിഫിക് ആന്റ് കള്ച്ചറല് ഓര്ഗനൈസേഷന് യുനെസ്കോ ആവശ്യപ്പെട്ടു. ഹസാര നേതാവ് അബ്ദുള് അലി മസാരിയുടെ പ്രതിമ കഴിഞ്ഞ ദിവസം പൂര്ണ്ണമായി താലിബാന് തകര്ത്തിരുന്നു. ഇതിനെ തുടര്ന്നാണ് യുനെസ്കോ പ്രസ്താവന. സാംസ്കാരിക പൈതൃങ്ങള്ക്ക് നേരെയുള്ള അതിക്രമങ്ങള് അഫ്ഗാനിസ്ഥാനിലെ കലുഷിതമായ സാഹചര്യത്തെ കൂടുതല് സങ്കീര്ണ്ണമാക്കുമെന്നും സമാധാനപൂര്ണ്ണമായ ജീവിതത്തെ പ്രതികൂലമായി ബാധിക്കുമെന്നും യുനെസ്കോ പുറത്തിറക്കിയ പ്രസ്താവനയില് അഭിപ്രായപ്പെട്ടു. രാജ്യത്തെ സാംസ്കാരിക പൈതൃക സംരക്ഷണ മേഖലയില് പ്രവര്ത്തിക്കുന്നവര്ക്കും കലാകാരന്മാര്ക്കും സുരക്ഷിതമായി പ്രവര്ത്തിക്കാനുള്ള സാഹചര്യം ഉറപ്പുവരുത്തണമെന്നും ആവശ്യമുന്നയിച്ചു. അനിസ്ലാമികാണെന്നാരോപിച്ച് രാജ്യത്ത് അധികാരം പിടിച്ചെടുത്ത താലിബാന് ഭീകരര് ചരിത്ര സ്മാരകങ്ങളും സാംസ്കാരിക പൈതൃക കേന്ദ്രങ്ങളും തകര്ത്തിരുന്നു. കാബൂളിലെ മ്യൂസിയം, പഴയ ഹരാത്ത് നഗരം, മിനാറത്തിലെയും ജാമിലെയും പുരാവസ്തു അവശിഷ്ടങ്ങള് ബാമിയന് താഴ്വരയിലെ സാംസ്കാരിക ഭൂമികള് എന്നിവയുടെയെല്ലാം താലിബാന്റെ ആക്രമണ ഭീതിയിലാണ്. 2001 ല് ആദ്യമായി അധികാരത്തിലെത്തിയ സമയത്ത് ബാമിയന് പ്രദേശത്തെ ആയിരത്തോളം വര്ഷം പഴക്കമുള്ള കൂറ്റന് ശ്രീബുദ്ധ പ്രതിമകളും പൂര്ണമായി താലിബാന് തകര്ത്തിരുന്നു. ഒരു മാസത്തോളം സമയം എടുത്താണ് സ്ഫോടക വസ്തുക്കള് ഉപയോഗിച്ച് അഫ്ഗാനിസ്ഥാനിലെ ഏറ്റവും വലിയ ചരിത്ര സ്മാരകം ഭീകരര് വിസ്മൃതിയിലാക്കിയത്.